Simón Pedro mɨɨd jadügpɨ ydiscípulo ypanɨcx ajcxy Jesús (co je ymɨdzip yajnɨcxɨ mach).
E je jadügpɨ ydiscípulo ixyꞌajtɨp anajty yajxon je teedy mɨjtungmɨɨdpɨ,
paady ytɨgɨɨy axam huinꞌit co Jesús ymɨdzip yajtɨgɨɨyɨ ma je teedy mɨjtungmɨɨdpɨ ytɨjc.
E je Pedro jiiby jeꞌ yhuɨꞌmɨy ma tɨjc aguu.
E je jadügpɨ ydiscípulo co anajty ajcxy ñayꞌixyꞌadyii mɨɨd je teedy mɨjtungmɨɨdpɨ,
chi ypɨdzɨmy mɨgapxy je tɨjc aguu adɨnaayb,
chi Pedro ajcxy yajtɨgɨ̈y jiiby tɨgoty.
Chi jadaꞌ je töxyꞌanäg huɨdibɨ anajty tɨjcꞌaguu adɨnaayb,
nɨmay je Pedro:
―¿Nej caꞌ miich nañ jaduꞌn Jesús xydiscípuloꞌadyii?
Chi Pedro yꞌadzooy:
―Caꞌ.
Je tumbɨdɨjc ajcxy etz je soldadtɨjc ajcxy tɨ anajty ajcxy oy jɨɨn yajmɨjɨɨygɨxy co anajty chachtɨɨchɨty,
e Pedro nañ jɨm anajty nañ jaduꞌn mɨɨd xamy ajcxy.
Chi je teedy mɨjtungmɨɨdpɨ yꞌamɨdooy Jesús pɨnjaty anajty tɨ yajꞌixpɨcy etz tijaty anajty tɨ yajꞌixpɨcy.
Chi Jesús yꞌadzooy:
―Tɨ ɨɨch oy njacapxy njamɨydägy mayjäyjoty.
E tɨ ɨɨch njatyɨmy nyajꞌixpɨcyɨch ma miich ajcxy mnaymujctacɨn etz ma Dios ytɨjc,
ma yɨ judiojäy ajcxy nidügꞌócɨy ñaymugyii.
Caꞌ ni ti ameech tɨ nnigapxyɨch.
¿Naꞌamy co xyjactɨmꞌamɨdooyɨch ti anajty tɨ nyajꞌixpɨcyɨch?
Yɨꞌ ajcxy amɨdou pɨnjaty tɨ xyꞌamɨdoꞌijtɨch nꞌayucɨch,
yɨꞌ ajcxy nejhuɨɨyb ti ɨɨch jaduꞌn tɨ nyajꞌixpɨcyɨch.
Yɨꞌ ajcxy tügꞌócɨy ñejhuɨydaayb nejjaty ɨɨch tɨ nmɨnaꞌñɨch.
Co jaduꞌn yꞌadzooy Jesús,
huinꞌit tüg judío tungmɨɨdpɨ huɨdibɨ anajty jɨm huingon tɨnaayb ma Jesús,
chi tüg cɨꞌ acojxɨ̈gy Jesús,
chi mɨnañ:
―¿Nej co jaduꞌn jɨbɨc mꞌadzooy yɨ teedy mɨjtungmɨɨdpɨ?
Chi Jesús yꞌadzooy:
―Pen jɨbɨc ɨɨch tɨ nꞌadzooy yec tɨyꞌajt nej co yjɨbɨcɨty.
Pen oy ɨɨch tɨ nꞌadzooy,
¿nej co xycoxyɨch?
Chi Anás nɨmay soldadtɨjc co huen Jesús yajnɨcxy cɨ̈xoch jɨm ma yɨ Caifás ytɨjc,
je teedy mɨjtungmɨɨdpɨ.
Simón Pedro jɨmnɨ anajty ytɨnäy ma jɨɨmbaꞌ yxamy anajty,
chi ajcxy amɨdoy jadügꞌoc:
―¿Nej cay yɨꞌ miich xyajꞌixpɨjcp nañ jaduꞌn?
Chi Pedro jadügꞌoc coyüch Jesús ymɨnañ:
―Caꞌ jeꞌ nꞌɨɨchɨty.
Nidügtɨ ajcxy je teedy mɨjtungmɨɨdpɨ ytumbɨ,
jeꞌ anajty yꞌamɨgüg yɨ Malco,
huɨdibɨ Pedro ytaꞌtzꞌac quejtzpujxɨ,
chi jaduꞌn ymɨnañ:
―¿Nej caꞌ mdijy nꞌijxyɨ jɨm ma je aguemy mɨɨd Jesús?
Chi Pedro mɨdugɨɨgꞌoc oy coyüch yhuindzɨn,
e tɨm huinꞌitɨy tzey oy yaaxɨ̈gy.